‘દશેરાના દિવસે પરંપરાગત રીતે ડાકોર મંદિરમાં બિરાજેલા શ્રી રણછોડરાય ભગવાને રક્ષાબંધને બાંધેલી રાખડી ઉત્થાપન આરતી બાદ સાંજે શમી (સમડા)ના વૃક્ષ નીચે છોડવા જતાં હોવાની પરંપરા છે. આ નિમિત્તે ગુરૂવાર સાંજે ૬ કલાકે જય રણછોડના જયઘોષ સાથે નીજમંદિરેથી ગોપાલ લાલજી મહારાજને જરદોશી વસ્ત્રોમાં સજાવીને સુશોભિત કરાયેલા ગજરાજ(હાથી)ની અંબાડી પર બિરાજમાન કરી વાજતે-ગાજતે ભવ્ય શોભાયાત્રા નીકળી હતી. આ શોભાયાત્રા ટાવર, જૂની નગરપંચાયત થઇ સાંજે ૭ વાગે મંદિરની ગંજી સ્થળ ખાતે પહોંચી હતી. જ્યાં વૈદિક મંત્રોચ્ચાર ભગવાનના હાથે બંધાયેલી રાખડી શમી (સમડા)ના વૃક્ષ પાસે વિસર્જીત કરાઈ હતી. વિજયાદશમી હોવાથી ભગવાને ઢાલ, તલવાર, કટાર, બંદૂક, બાણ સહિત વિવિધ શસ્ત્રો સાથે રાવણને સંહાર કરવાના હેતુસર શ્રીરામનું સ્વરૂપ ધારણ કર્યું હોય તેવા સાજ-શણગાર નિહાળવા માટે મોટી સંખ્યામાં હરિભક્તો ઉમટી પડ્યાં હતા. મંદિરમાં નવ દિવસ જવારાનું પૂજન થયા બાદ દશેરાએ આ જવારાને ભગવાનના મસ્તકે ધારણ કરાવ્યાં આવ્યા હતા. ભગવાને પોતાના હાથે બાંધેલી રક્ષા છોડી હતી. ત્યારબાદ ભગવાનની શાહીસવારી લક્ષ્મીજીના મંદિરે, બોડાણ મંદિર થઇને મોડી સાંજે નીજમંદિરમાં પરત આવી હતી.